Porin raviradalle 200 täysperävaunullista hiekkaa Beachfutista varten
Aikaisemmin Yyterissä pidetyn Beachfutiksen pitopaikka on ainakin tulevana kesänä, 7.–10. heinäkuuta, Porin raviradalla. Rantalajiin tarvittava hiekka tuodaan Harjavallasta, noin 200 täysperävaunullista.
Tästä se alkaa: Patrick Suves (vasemmalla) ja Jouni Wallin (oikealla) Beachfutiksesta ja Kari Laurila Porin Ravit Oy:stä kokeilevat raviratabeachin ensimmäisiä dyynejä.
Tähän mennessä tapahtumaan on ilmoittautunut 500 joukkuetta. Beachfutiksen tuotantopäällikön Jouni Wallinin mukaan raviradalle mahtuu 700 joukkuetta ja 25 000 kävijää.
Wallinin mukaan yhtään peruutusta ei ole tullut paikan vaihdoksen takia, päinvastoin ilmoittautumiset ovat taas käynnistyneet, kun epävarmuus tapahtuman järjestämisestä poistui.
Varsinais-Suomen ely-keskus ei puoltanut tapahtuman järjestämistä Yyterissä, koska katsottiin että kulutus on liian rankkaa dyynialueille.
Jouni Wallin on tyytyväinen uuteen pelipaikkaan: vesi, sähkö ja muu infra ovat valmiina ja ravirata sijaitsee lähellä kaupunkia
Lähiasukkaille jaetaan piakkoin tietoa tapahtumasta.
– Meluilmoitus täytyy tehdä ja jätesuunnitelmat ovat jo valmiina. Ely-keskukselta ei nyt tarvitse kysyä lupaa.
Raviradan keskikentän viiden hehtaarin alueelle tulee tapahtuman ajaksi 35 pelikenttää. Raviradan kaupunginpuoleisen päätyyn rakennetaan iltatapahtumien viihdekeskus.
Keskikentän halkaisee bulevardi, jonka reunoilla on palmuja. Beachfutis hyödyntää myös raviradan jättiscreeniä.
Alueen suunnittelusta ja somistuksesta vasta Tom Gustafsson, joka on suunnitellut muun muassa helsinkiläisen Flow-festivaalin tapahtuma-alueet.
Raviradalle tulee myös leirintäalue 400–500 teltalle. Lisäksi Yyterin leirintäalueilta on kuljetus pelipaikalle.
Beachfutis ja ravirata löysivät toisensa Porin Ravit Oy:n puolelta tulleesta aloitteesta. Porin Ravit Oy:n hallituksen puheenjohtaja Kari Laurila uskoo uuden tapahtuman järjestelyn sujuvan ongelmitta. Porissa on järjestetty onnistuneesti kuninkuusravit 1999 ja järjestetään taas 2014, ja kävijämäärä on 30 000.
Valmentaja Tuomo Ojanperä puolestaan näkee, ettei rantafutiksesta ole haittaa hevosille, jotka ovat tapahtuman ajan tallialueella. Ojanperä muistuttaa, että ravihevoset ovat tottuneet hälinään ja ihmisvilinään.
Tapahtuma-alueen rakentamisen arvioidaan kestävän noin kaksi viikkoa. Kun tapahtuma on ohi, hiekka korjataan pois, mutta jätetään raviradan alueelle.